b'\n_START_ARTICLE_\nDr\xc3\xb8mmetydning\n_START_SECTION_\nPsykisk og social arv\n_START_PARAGRAPH_\nDr\xc3\xb8mmenes indhold forst\xc3\xa5s i forhold til de oplevelser personen har haft i barndommen og opv\xc3\xa6ksten. Her anlagde Freud i sine tidlige \xc3\xa5r specielt tolkninger omkring den psykiske og fysiske sexualitet.\n_START_SECTION_\nDagrester\n_START_PARAGRAPH_\nVed dagrest forst\xc3\xa5s de oplevelser, f\xc3\xb8lelser og tanker, som personen har haft umiddelbart f\xc3\xb8r den dag, hvor man har haft dr\xc3\xb8mmen. Det kan eksempelvis v\xc3\xa6re oplevelser dagen f\xc3\xb8r p\xc3\xa5 arbejdet eller f\xc3\xb8lelsesm\xc3\xa6ssige oplevelser i forhold til \xc3\xa6gtef\xc3\xa6llen. S\xc3\xa5danne dr\xc3\xb8mmme er kommentarer til g\xc3\xa5rsdagens h\xc3\xa6ndelser.\n_START_SECTION_\nKompensatoriske dr\xc3\xb8mme\n_START_PARAGRAPH_\nKompensatoriske dr\xc3\xb8mme kan have indhold, som er det modsatte af, hvad personen forudg\xc3\xa5ende har oplevet i dagliglivet. Har man fx dagen(e) forud haft voldsomme negative oplevelser, kan dr\xc3\xb8mmene have et lyst og positivt indhold, for at kompensere for ens oplevelser, og derved stabilisere psyken.\n_START_SECTION_\nArketypiske dr\xc3\xb8mme\n_START_PARAGRAPH_\nDet var is\xc3\xa6r Jung der arbejdede med teorierne omkring arketypiske dr\xc3\xb8mme (se arketype). Det er dr\xc3\xb8mme der indeholder billeder med almen menneskelige symboler, eksempelvis om slanger, solopgang, vism\xc3\xa6nd, religi\xc3\xb8se dr\xc3\xb8mme. Arketypiske dr\xc3\xb8mme har sj\xc3\xa6ldent personligt indhold, men har fremtidsaspekter i sig. De kan have krav eller tilbud om \xc3\xa6ndringer af Jeg\'ets moralske og etiske holdninger. Arketypiske dr\xc3\xb8mme har overordnet elementer om Personaen, Skyggen, Anima/ Animus, Selvet.\n_START_SECTION_\nLucide dr\xc3\xb8mme\n_START_PARAGRAPH_\nLucide dr\xc3\xb8mme er karakteriseret ved, at man i dr\xc3\xb8mmen oplever at man dr\xc3\xb8mmer, eller at man i dr\xc3\xb8mmen er sig bevidst, at det drejer sig om en dr\xc3\xb8m. Hvor man p\xc3\xa5 en m\xc3\xa5de oplever sig selv "udefra". S\xc3\xa5danne dr\xc3\xb8mme kan have spirituelle effekter, eller indeholde varsler af fremtidsrettet karakter. Lucide dr\xc3\xb8mme kan ogs\xc3\xa5 have overnaturlige aspekter. Under s\xc3\xb8vnparalyse kan der forekomme lucide dr\xc3\xb8mme.\n_START_SECTION_\nDr\xc3\xb8mmesvangerskab\n_START_PARAGRAPH_\nDr\xc3\xb8mmesvangerskab er en s\xc3\xa6rlig form for tematiske dr\xc3\xb8mme, som k\xc3\xb8rer i en cyklus p\xc3\xa5 9 m\xc3\xa5neder (heraf navnet). Det er en serie af dr\xc3\xb8mme som h\xc3\xa6nger sammen, og som til slut viser, om det er lykkedes for personen, at \xc3\xa6ndre de ting i dagligdagen, som dr\xc3\xb8mmene har lagt op til. Man kan have flere tematiske dr\xc3\xb8mmesvangerskaber (se ogs\xc3\xa5 svangerskab) k\xc3\xb8rende sidel\xc3\xb8bende. Slutdr\xc3\xb8mme i et s\xc3\xa5dant svangerskab kan handle om f\xc3\xb8dsel \xe2\x80\x93 ogs\xc3\xa5 i m\xc3\xa6nds dr\xc3\xb8mme! Ved \'slutdr\xc3\xb8m\' forst\xc3\xa5s en af de dr\xc3\xb8mme som personen har i l\xc3\xb8bet af den sidste \xe2\x80\x93 den niende \xe2\x80\x93 m\xc3\xa5ned af cyklussen.'